頂山栗
作者：王伯廣
朝代：宋

paragraphs: 黄籬抱中實，紫苞發外彩。
寄蹤蜂窠垂，藏頭蝟皮隘。
詎堪鼯鼠竊，更復猿猱采。
心憐使民畏，時須徇兒愛。
荆山破金璞，驪珠掩微纇。
縝密文自保，滋味身乃碎。
筠籠貢厥珍，不在柤梨外。
羅籩加其儀，顧與菱芡對。
易飽屏膏肉，餘功益肝肺。
懸風當令堅，致濕忍使敗。
晉地棗非偶，宣城蜜佳配。
誰知麝香囊，可居天下最。